stanford-oval/wikipedia huggingface dataset:
ויקטור גולדשמידט

| --- | --- |

 לידה:  27 בינואר 1888 ציריך, שווייץ 
 פטירה:  20 במרץ 1947 (בגיל 59) אוסלו, נורווגיה 
 ענף מדעי:  מינרלוגיה, גאוכימיה
 מקום לימודים:  אוניברסיטת אוסלו 
 מנחה לדוקטורט:  ולדמר כריסטופר ברגר 
 מוסדות:  אוניברסיטת גטינגן (1929–1935)  אוניברסיטת אוסלו (1912)  אוניברסיטת אוסלו (1914)  המוזיאון הגאולוגי של אוסלו (1935) 
 תלמידי דוקטורט:  בריאן הארולד מייסון 
 פרסים והוקרה:  אביר מסדר אולף הקדוש  מדליית וולסטון (1944)  חבר זר של החברה המלכותית (20 במאי 1943)  פרס פריטיוף ננסן למצוינות, קטגוריית מתמטיקה-מדעי הטבע (1912)  מדליית אליוט קרסון (1903) 
 תרומות עיקריות
 סיווג גולדשמידט, גורם הסבילות של גולדשמיט (אנ')
 
ויקטור מוריץ גולדשמידט (בגרמנית: Victor Moritz Goldschmidt;‏ 27 בינואר 1888, ציריך, שווייץ – 20 במרץ 1947, אוסלו, נורווגיה) היה מינרלוג נורווגי–יהודי, אשר ביחד עם ולדימיר ורנדסקי נחשב לאבי הגאוכימיה המודרנית. גולדשמידט פיתח את סיווג גולדשמידט.
קורות חייו

ויקטור גולדשמידט נולד בציריך. אביו היינריך גולדשמידט (בגרמנית: Heinrich Goldschmidt;‏ 1857–1937) היה כימאי נודע יליד פראג ואמו, אמילי לבית כהן (בגרמנית: Amelie Koehne; ‏ 1864–1929) הייתה בת למשפחת סוחרי עצים. ב-1893 עברה המשפחה לאמסטרדם, ב-1896 להיידלברג וב-1901 לאוסלו בעקבות עבודתו האקדמית של האב. ב-1901, כאשר הוא בן 13 החל ויקטור גולדשמידט את לימודיו האקדמיים באוניברסיטת אוסלו, ב-1911 רכש דוקטורט בהנחייתו של הגאולוג ולדמר כריסטופר ברגר (אנ'), וב-1912 מונה לפרופסור חבר באוניברסיטת אוסלו במינרלוגיה ובפטרוגראפיה.
ב-1914 נבחר לפרופסור מן המניין באוניברסיטת סטוקהולם, ובהמשך הקימה אוניברסיטת אוסלו עבורו את המכון המינרלוגי ומינתה אותו לפרופסור מן המניין, וזאת בכדי לעודד אותו להישאר בסגל האקדמי שם. ב-1929 מונה לראש הפקולטה למינרלוגיה באוניברסיטת גטינגן, תפקיד ממנו התפטר ב-1935 לאחר עליית הנאצים לשלטון בגרמניה. בהמשך הקריירה פיתח גולדשמידט את סיווג גולדשמידט ואת גורם הסבילות של גולדשמיט (אנ'). ב-1932, היה לחבר האקדמיה המלכותית השוודית למדעים.
ב-9 באפריל 1940 פלשה גרמניה הנאצית לנורווגיה והכניעה אותה תוך כחודשיים. עם הכיבוש החלה רדיפת יהודי נורווגיה וב-26 באוקטובר 1942 נעצר גולדשמידט על ידי שלטונות הכיבוש הגרמני, ונכלא במחנה הריכוז ברג (אנ') אשר שכן באזור וסטפול. מצבו הבריאותי של גולדשמידט הדרדר והוא הובהל לבית חולים הסמוך לאוסלו. ב-8 בנובמבר שוחרר ממעצרו, וב-25 בנובמבר נעצר בשנית. גולדשמידט יועד לגירוש בטרנספורט למחנה ההשמדה אושוויץ, אך הצליח לשכנע את מפקד המשטרה בסיוע עמיתיו באוניברסיטה, בדבר חשיבות כישוריו המדעיים לנורווגיה. מפקד המשטרה שחרר אותו ותוך זמן קצר עלה בידי גולדשמידט להימלט לשוודיה.
במרץ 1943 הועבר לאנגליה על ידי המודיעין הבריטי, ובהמשך עבר לאברדין ועסק במחקר, לצד סיוע למאמץ המלחמתי בבחינת התקדמות המחקר הגרמני בתחום המים הכבדים. ב-1946, לאחר תום מלחמת העולם השנייה שב לאוסלו ושם הלך לעולמו ב-1947 מסיבוכים שנגרמו לאחר שנותח ברגלו, והוא בן 59.
הערות שוליים

↑  ויקטור גולדשמידט, באתר royalsocietypublishing (באנגלית).
↑  ויקטור גולדשמידט, באתר הלקסיקון הביוגרפי הנורווגי (בנורווגית).
↑  גולדשמידט בבריטניה, באתר החברה הגאולוגית הבריטית (באנגלית).
| --- | --- |
בקרת זהויות :  NLI: 987007502541805171  PLWABN: 9810574505605606  BnF: cb129875101 (data)  CiNii: DA07905116  GND: 11923002X  ISNI: 0000 0001 0964 5444  LCCN: n87122927  NKC: mub2011654671  NLA: 35764694  NTA: 117175978  SELIBR: 249559  SNAC: w64t7tfr  SUDOC: 057143749  Trove: 1076939  VIAF: 37049304   WorldCat (עם VIAF): 37049304
גבי ברבש

גבי (יצחק גבריאל) ברבש (נולד ב-13 בספטמבר 1949) הוא רופא ישראלי ופרופסור לרפואה. בשנים 1993–1996 ו-1999–2015 היה מנהל המרכז הרפואי על שם סוראסקי (איכילוב). בשנים 1996–1999 שימש כמנכ"ל משרד הבריאות.
ביוגרפיה

ברבש נולד בתל אביב לחיה לבית רדזינר, נכדתו של אליעזר קלונסקי, ולשניאור זלמן ברבש, מהנדס מים. הוא צאצא לאדמו"ר שניאור זלמן מלאדי, מייסד חסידות חב"ד. בין השנים 1975–1969 למד כעתודאי רפואה באוניברסיטה העברית, והוא מוסמך במינהל רפואי מאוניברסיטת הרווארד.
במהלך שירותו הצבאי כרופא צבאי, שירת כרופא מוטס בחיל האוויר, אחראי לשירותי רפואת חירום בנמל התעופה בן-גוריון ורופא היחידה לשיתוף פעולה. השתחרר אחרי שהיה סגן קצין הרפואה של חיל האוויר.
בין השנים 1984–1980 השלים התמחות כרופא פנימי במרכז הרפואי תל אביב. סיים את ההתמחות בהצטיינות. בין השנים 1985–1984 התמחה באוניברסיטת הרווארד, ביה”ס לרפואה ציבורית, מוסמך ברפואה ציבורית, תוך התמקדות במדיניות וניהול רפואי.
בין השנים 1986–1985 התמחה בהנהלה ובמחלקה הקרדיולוגית של המרכז הרפואי בית ישראל, בוסטון, ארצות הברית.
משנת 1987 מומחה בניהול רפואי, בשנת 1991 הוסמך כמומחה ברפואה תעסוקתית.
לאחר ששב מלימודיו בארצות הברית, מונה בשנת 1986 לתפקיד סגן מנהל המרכז הרפואי ע"ש חיים שיבא - תל השומר. ב-1993 מונה למנהל בית חולים איכילוב.
ב-4 בנובמבר 1995, בזמן ששימש ברבש כמנהל בית-החולים איכילוב, נורה ראש-הממשלה יצחק רבין בכיכר מלכי ישראל שבתל אביב ופונה לאיכילוב. בעקבות כך הופיעה דמותו של ברבש בסרט "רבין - היום האחרון" של הבמאי עמוס גיתאי, בגילומו של תומר רוסו.
ב-1996 מונה למנכ"ל משרד הבריאות. ב-1999 התפטר מתפקיד מנכ"ל משרד הבריאות, ושב לתפקידו הקודם כמנהל איכילוב. בין השנים 1998–2000 שימש יושב-ראש המרכז הלאומי להשתלות איברים.
ב-25 ביוני 2015 פרש מניהול איכילוב והקים ביחד עם הפרופסורים שלמה ברלינר, יעקב נפרסטק וענת גפטר-גוילי את חברת "קונסיליום".
ברבש הוא פרופסור אמריטוס למינהל רפואי ואפידמיולוגיה בבית הספר לרפואה באוניברסיטת תל אביב.
בין השנים 2015–2016 כיהן כמנכ"ל קרן רש"י.
ביולי 2020 מונה לחבר במטה המקצועי של הממונה על המאבק בנגיף הקורונה בישראל פרופ' רוני גמזו. כמו כן הופיע כפרשן קבוע בענייני הקורונה במהדורה המרכזית בערוץ 12.
חיים אישיים

ברבש חובש כיפה ומנהל אורח חיים דתי.
ברבש נשוי בשנית לרופאת העיניים ד"ר נורית ארליך. הוא אב לשלושה מנישואיו הראשונים. בנו, פרופסור ישראל ברבש, הוא קרדיולוג בכיר בבית החולים שיבא, ביחידה לקרדיולוגיה פולשנית, ומנהל את שירות הצנתורים. בתו, ד"ר שירי ברבש-חזן, היא רופאת נשים ומומחית להריון בסיכון ואשתו של אל"ם ניסים חזן.
הערות שוליים

↑   "העם הזה עייף מול המנהיגות הזאת", באתר 103fm‏, 28 בינואר 2021
↑    גבי ברבש, פרופ' קלוגר לקח אותי הצידה ואמר שחייבים להפסיק את ניסיונות ההחייאה. שאלתי אם אין עוד מה לעשות והוא ענה: "אם זה לא היה ראש הממשלה, כבר מזמן היה מוכרז כמת", באתר "ידיעות אחרונות", 23 באוקטובר 2020
↑  שרית רוזנבלום, המיזם הרפואי החדש של פרופ' גבי ברבש: "המטרה - להכניס את השירות לפוליסות הביטוח", באתר ynet, 24 ביוני 2017
↑  בועז אפרת‏, המתנגדים לסגר, ואלו שאינם אופטימיים: כוורת הקורונה של גמזו, באתר וואלה, 29 ביולי 2020
↑  עדיאל שביט, ‏החידה שאף אחד לא הצליח לפתור,  באתר כיפה, 31 בדצמבר 2020
↑  פרופ' ישראל ברבש - מנהל שירות צנתורים, באתר בית החולים שיבא
| --- | --- |
בקרת זהויות :  ResearcherID: N-3019-2015 
גבי ברבש נואם במכון ויצמן למדע
סופרמן (סרט, 2025)

| --- | --- |

כרזת הסרט בעברית
 מבוסס על:  All-Star Superman 
 בימוי:  ג'יימס גאן
 הופק בידי:  ג'יימס גאן פיטר ספרן
 תסריט:  ג'יימס גאן
 עריכה:  קרייג אלפרט, ג'ייסון בלנטיין, ויליאם הוי 
 שחקנים ראשיים:  דייוויד קורנסווט רייצ'ל ברוסנהאן איזבלה מרסד אדי גטהאגי נייתן פיליון אנתוני קריגן (אנ') מריה גבריאלה דה פריה (אנ') ניקולס הולט שרה סמפאיו (אנ') סקיילר ג'יסונדו
 מוזיקה:  ג'ון מרפי 
 צילום:  הנרי בראהם
 מדינה:  ארצות הברית ארצות הברית
 חברת הפקה:  אולפני האחים וורנר אולפני די.סי
 חברה מפיצה:  אולפני האחים וורנר
 הקרנת בכורה:  11 ביולי 2025
 שפת הסרט:  אנגלית
 סוגה:  סרט פנטזיה, סרט פעולה, סרט הרפתקאות, סרט מדע בדיוני 
 סרט הבא:  סופרגירל: אשת המחר 
 www.supermanmovie.com
 דף הסרט ב־IMDb
 
סופרמן (באנגלית: Superman) הוא סרט גיבורי-על אמריקאי המבוסס על דמותו של סופרמן מאת ג'רי סיגל וג'ו שוסטר. הסרט, שעל כתיבתו ובימויו הופקד ג'יימס גאן, עתיד להיות הראשון ביקום הקולנועי המאותחל של DC ולהוות אתחול לסדרת סרטי "סופרמן". בסרט, שעלילתו עתידה לחקור את חיפושו של סופרמן אחר איזון בין מורשתו הקריפטונית לחייו האנושיים, מככבים דייוויד קורנסווט כקלארק קנט / סופרמן ורייצ'ל ברוסנהאן כלויס ליין. לפי גאן, הסרט מתבסס על חוברות הקומיקס ״אול סטאר סופרמן״ ו"לקס לות'ור: איש הפלדה".
פיתוחו של סרט המשך לסרט "איש הפלדה" (2013) החל באוקטובר 2014, אך תוכניותיהם של אולפני "האחים וורנר" השתנו לאחר תהליך הפקתו הבעייתי של "ליגת הצדק" (2017). באוקטובר 2022, נמסר על פיתוחו מחדש של סרט ההמשך, כעת כאתחול לדמותו של סופרמן; ובדצמבר 2022, אישר גאן את כתיבתו של סרט חדש של "סופרמן", שיתמקד בגרסה צעירה יותר של הדמות; ובהמשך נמסר כי עלילתו תשאב השראה מקשת הסיפור של הקומיקס "אולסטאר סופרמן" (2005–2008) מאת גרנט מוריסון ופרנק קוויטלי. במרץ 2023, אושר כי בנוסף לכתיבת הסרט, יופקד גאן על בימויו; וביוני 2023, נמסר על ליהוקו של קורנסווט לגילום דמותו של סופרמן. צילומי הסרט החלו ב-29 בפברואר 2024 באטלנטה, ג'ורג'יה.
הסרט עתיד לעלות לאקרנים בארצות הברית ב-11 ביולי 2025; ולהיות חלק מהשלב הראשון של יקום הקולנועי המאותחל של DC, "אלים ומפלצות".
תקציר העלילה

עלילת הסרט עתידה לעסוק במאמציו של קלארק קנט / סופרמן לאזן בין מורשתו הקריפטונית לחייו האנושיים בסמולוויל, קנזס.
צוות השחקנים והדמויות

דייוויד קורנסווט – קאל-אל / קלארק קנט / סופרמן, ניצול קריפטוני ועיתונאי צעיר בעיתון "הדיילי פלאנט" שבמטרופוליס. במאי הסרט, ג'יימס גאן, הצהיר כי דמותו של סופרמן תהיה באמצע שנות ה-20 לחייה, מה שיהפוך אותו ליותר מנוסה מגרסתו של טום ולינג ב"סמולוויל" אך עדיין צעיר יותר מגרסתו של קאביל. מפיק הסרט והמנכ"ל-שותף של אולפני די.סי, פיטר ספרן, תיאר את דמותו של סופרמן בסרט כ"התגלמות האמת, הצדק והדרך האמריקאית; הוא טוב-לב בעולם שחושב על טוב-לב כערך מיושן". קורנסווט הוא השחקן הראשון ממוצא יהודי שלוהק לתפקיד זה.
רייצ'ל ברוסנהאן – לויס ליין, כתבת מנוסה העובדת לצד קלארק ב"דיילי פלאנט". ברוסנהאן תיארה את דמותה של ליין כ"אינטליגנטית בצורה נחרצת" וכ"תזזיתית".
איזבלה מונר-מרסד – הוקגירל, גיבורת-על בעלת חושים על-אנושיים, אשר ביכולתה לעוף באמצעות כנפיה. גובהה הקצר של מרסד, העומד על 1.55 מטר, מבדיל את דמותה משאר הדמויות האחרות ביקום הקולנועי המאותחל.
אדי גטהאגי – מייקל הולט / מיסטר טריפיק (אנ'), ממציא המשתמש בהמצאותיו המתקדמות על מנת לפעול בחשאי כגיבור-על.
נייתן פיליון – גאי גרדנר / גרין לנטרן, חבר בחיל הפקחים הירוקים, שנשחק עם הזמן כתוצאה מביצוע תפקידו והעול המוטל על כתפיו. בסרט, לדמותו של גרדנר תהיה "תספורת הקערה" האייקונית של בת-דמותו מהקומיקס. פיליון גילם בעבר את דמותו של קורי פיצנר / T.D.K. בסרט "יחידת המתאבדים".
אנתוני קריגן (אנ') – רקס מייסון / מטמורפו (אנ'), ארכאולוג לשעבר שרכש את היכולת לשנות ולעצב את מבנה גופו על בסיס תרכובות של יסודות שונים.
מריה גבריאלה דה פריה (אנ') – אנג'לה ספיקה / המהנדסת, חברה בארגון "הרשות", אשר לה יכולות הנובעות מהננוטכנולוגיה שהושתלה בגופה.
ניקולס הולט – לקס לות'ר, איש עסקים מושחת ואויבו המושבע של סופרמן.
שרה סמפאיו (אנ') – איב טסמאכר, יד-ימינו של לקס לות'ר ומושא אהבתו.
סקיילר ג'יסונדו – ג'ימי אולסן, צלם המערכת של "הדיילי פלאנט" וידידו הקרוב של קלארק.
טרנס רוזמור – אוטיס, פושע להשכרה העובד עבור לקס.
ונדל פירס – פרי וייט, עורך עיתון הדיילי פלאנט והבוס של קלארק קנט
בנוסף, נמסר כי בסרט יופיע גם כלבו של סופרמן, קריפטו; ועל ליהוקם של אחיו של גאן, שון גאן, לגילום איש העסקים מקסוול לורד, ושל מילי אלקוק לגילום בת דודתו של סופרמן, קארה זור-אל / סופרגירל.
הפקה > פרה-פרודקשן

באפריל 2023, נמסר על תחילתם של תהליכי ההפקה, עיצוב התלבושות והליהוק, ועל הצטרפותן של מעצבת ההפקה בת' מיקל ומעצבת תלבושות ג'ודיאנה מקובסקי, שעבדו עם גאן על סרטיו הקודמים, לצוות ההפקה. עוד נמסר כי צילומי הסרט עתידים להתחיל בינואר 2024. במקביל, החל גאן לחפש שחקן לגילום דמותו של סופרמן, שיוכל להקרין את אנושיותו, טוב-לבו וחמלתו של הדמות; ובהמשך אישר כי בסרט תופיע דמותו של ג'ימי אולסן. וכי הוא אינו מעוניין לתת לסרט טון קומי. גאן אף הביע את שאיפתו להצלחת הסרט להתבדל משאר סרטי "סופרמן" הקודמים. בשלהי אפריל, הגיש גאן את הטיוטה הראשונה של התסריט, ונמסר כי על אף שביתת גילדת הסופרים של אמריקה שהחלה בתחילת מאי 2023, תהליך הפקת הסרט יתנהל כמתוכנן. בדצמבר 2023, אישר גאן כי כתיבת התסריט כמעט הסתיימה טרם שביתת התסריטאים. בינואר 2024, הצהיר גאן כי העבודה על התפאורות, התותבות והאפקטים החזותיים נמצאת בעיצומן, העבודה על התלבושות הושלמה, וכי רוב חברי צוות השחקנים לוהקו. ב-29 בפברואר 2024, עם תחילת צילומי הסרט, הודיע גאן כי הסרט ייקרא בפשטות "סופרמן", החלטה אליה הגיע לאחר השלמת הטיוטה הסופית של התסריט.
הפקה > צילומים

צילומי הסרט החלו ב-29 בפברואר 2024, תאריך הנחשב ליום הולדתו של סופרמן בחוברות הקומיקס המקוריות, באולפני טרילית' שבאטלנטה, בג'ורג'יה; לאחר שבמקור התעתדו להתחיל בינואר 2024 טרם סיום שביתת אמני הטלוויזיה והרדיו, ועל הצילומים מופקד צלם הקולנוע הנרי בראהם, שעבד בעבר על סרטי "שומרי הגלקסיה", "יחידת המתאבדים" (2021) ו"הפלאש" (2023). בפברואר 2024, הודיעה מחלקת הפיתוח של אוהיו כי צילומי הסרט עתידים להתקיים בקליבלנד ובסינסינטי מ-1 באפריל עד ל-23 באוגוסט, וכי היא קיבלה זיכוי של מעל 11 מיליון דולר באמצעות תוכנית זיכוי המס שלה עבור הצילומים. צילומי הסרט עתידים להתקיים גם במייקון, ג'ורג'יה, ולהימשך כארבעה חודשים. בנוסף, מתכנן גאן לצלם את הסרט בפורמט IMAX. הצילומים הושלמו ב־30 ביולי 2024.
הפקה > פוסט-פרודקשן

על הפיקוח עבור האפקטים החזותיים הופקד סטפן צ'רטי, שעבד בעבר עם גאן ב"שומרי הגלקסיה בספיישל חג המולד" (2022), ו"שומרי הגלקסיה: חלק 3" (2023).
מוזיקה

בדצמבר 2023, הצהיר גאן שרוב הפרטיטורות והתמות המוזיקליות הראשיות של הסרט נכתבו, אך טרם נשכר מלחין לעבודת ההלחנה מכיוון שהעסקה טרם נסגרה סופית. בפברואר 2024, הודיע גאן כי על הלחנת הסרט מופקד המלחין ג'ון מרפי, לאחר שעבד עמו בעבר על הסרטים "יחידת המתאבדים" (2021), "שומרי הגלקסיה בספיישל חג המולד" (2022), ו"שומרי הגלקסיה: חלק 3" (2023).
הפצה

בינואר 2023, נמסר כי הסרט עתיד לעלות לאקרנים ב-11 ביולי 2025.
בדצמבר 2024, הטיזר לסרט הוצג על ידי הבמאי והתסריטאי ג'יימס גאן.
Vultures 2

Vultures 2 הוא אלבום האולפן השני של סופרגרופ ההיפ הופ האמריקאי ¥$, המורכב מהראפרים האמריקאים קניה וסט וטיי דולה סיין. האלבום יצא לאור ב-3 באוגוסט 2024, על ידי חברת התקליטים העצמאית של וסט YZY. האלבום כולל הופעות אורח ללא קרדיט של דון טוליבר, פלייבוי קרטי, קודאק בלאק, ליל דורק, פיוצ'ר, ליל ויין, בנותיו של וסט, נורת' ושיקגו וסט, צ'ארלי וילסון, יאנג ת'אג, 070 שייק וליל בייבי. זהו האלבום השני מטרילוגיית Vultures והמשך ל-Vultures 1.
רקע ופיתוח

ב-23 בינואר 2024, הכריזו וסט וטיי דולה סיין ברשתות החברתיות שלהם כי יוציאו את Vultures כטרילוגיה, כשהראשונה תצא לאור בפברואר, השנייה ב-8 במרץ, והשלישי והאחרון ב-5 באפריל. החלק הראשון, שיצא ב-10 בפברואר, נתקל באיחור קל והמשיך להגיע למקום הראשון במצעד בילבורד 200 כמו גם במדינות רבות אחרות. ב-15 בפברואר, בפוסט באינסטגרם המופנה למעריצי טיילור סוויפט, אשר איימו למנוע מהשיר "Carnival" להגיע לראש המצעדים, חשף וסט כי ליל ויין עתיד להשתתף באלבומו השני של הצמד, ולהזכיר את בן זוגה, טרוויס קלסי. ב-25 בפברואר, חשף המפיק טימבלנד, שעבד גם על Vultures 1, שהפרק השני של האלבום "בדרך". ב-3 במרץ, הודיע הראפר פרנץ' מונטנה על מעורבותו ושיתף קליפ שלו ושל הצמד באולפן ההקלטות. לאחר שהאלבום לא יצא בתאריך היציאה המתוכנן שלו ב-8 במרץ, וסט הודיע שהאלבום עדיין בעבודות כיוון שהוא טיי דולה סיין עדיין "במעבדה". וסט וטיי דולה סיין ערכו מסיבת האזנה פרטית בתאריך המתוכנן עם תפאורה של די ג'יי, שם הצטרפה לראפר בת זוגו ביאנקה סנסורי. ב-10 במרץ, וסט אמר באינסטגרם שהוא ימכור את אלבומו Vultures 2 באתר Yeezy תמורת 20 דולר במקום להוציא אותו בפלטפורמות סטרימינג כמו Vultures 1. הוא הצהיר שההחלטה התקבלה כך ש"לא יהיו לנו חברות הסטרימינג בשליטה על האמן יותר".
ב-14 במרץ, הציגו הצמד הצצה של דקה אחת לרצועות Vultures 2 אשר הועלו בטיקטוק ובאינסטגרם תחת החשבון של וסט.
ב-2 באוגוסט, יצא הסינגל הראשון מתוך האלבום, "Slide", וב-3 באוגוסט הושמע האלבום בבכורה ביוטיוב, ומיד לאחר מכן יצא לאור.
עטיפת האלבום

ב-9 במרץ הכריזו וסט וטיי דולה סיין על האלבום וחשפו את העטיפה שלו ברשתות החברתיות שלהם. העטיפה מציגה את טיי דולה סיין רעול פנים לבוש בשחור כולו אוחז בתמונה של אחיו, ג'בראל "ביג TC" מוחמד, המרצה כעת מאסר עולם על רצח שלטענתו לא ביצע.
מיקומי שיא

|   ‏‏‏  מצעדים ודירוגים> מדינה |   ‏‏‏  מצעדים ודירוגים> מצעד |   ‏‏‏  מצעדים ודירוגים> מיקום שיא |
| --- | --- | --- |
|  אוסטרליה | מצעד האלבומים האוסטרלי | 4 |
|  אירלנד | מצעד האלבומים האירי | 6 |
|  ארצות הברית | בילבורד 200 | 2 |
|  ניו זילנד | המצעד הניו זילנדי הרשמי | 3 |
מיקומי שיא > מצעדי סוף שנה

|   ‏‏‏  2024> מדינה |   ‏‏‏  2024> מצעד |   ‏‏‏  2024> מיקום שיא |
| --- | --- | --- |
|  ארצות הברית | מצעד אלבומי ה-R&B/היפ-הופ | 76 |
היסטוריית יציאות לאור

| אזור | תאריך יציאה | פורמט (ים) | גרסה | חברת תקליטים | הערות |
| --- | --- | --- | --- | --- | --- |
| כלל העולם | 3 באוגוסט 2024 | הורדה דיגיטלית • הזרמת מוזיקה • תקליטור • תקליט | סטנדרטית | YZY |  |
| כלל העולם | 7 באוגוסט 2024 | הורדה דיגיטלית | דלוקס | YZY |  |
| כלל העולם | 8 באוגוסט 2024 | הורדה דיגיטלית | דלוקס | YZY |  |
אנטוני היימן

| --- | --- |
Anthony Heyman
 לידה:  27 באוגוסט 1959 (בן 65) לונדון
 תאריך עלייה:  1988
 לימודי רפואה:  אוניברסיטת לונדון
 התמחות:  רפואת משפחה
 תואר:  פרופסור
 תפקידים:  ראש החוג לרפואת משפחה באוניברסיטת תל אביב מנהל המחלקה לחינוך רפואי בקופת חולים מאוחדת מייסד תוכנית ההתמחות לרפואת משפחה בקופות החולים מכבי שירותי בריאות וקופת חולים מאוחדת מנהל המחלקה לבריאות הקהילה במכבי שירותי בריאות
אנטוני דוד היימן (נולד ב-27 באוגוסט 1959), הוא פרופסור, חוקר, מרצה בכיר ורופא משפחה ישראלי. היימן מילא תפקיד מרכזי בהקמת תוכניות התמחות ברפואת משפחה בקופות החולים והשפיע עמוקות על התחום בישראל. בין השאר, שימש כמנהל המחלקה לרפואת המשפחה בקופת חולים מאוחדת במשך שתים עשרה שנים ובמכבי שירותי בריאות במשך עשור. בנוסף לתפקידיו הקליניים והאדמיניסטרטיביים, הכשיר דורות רבים של רופאים במספר בתי ספר לרפואה בישראל ושימש כראש החוג לרפואת משפחה בבית הספר לרפואה של אוניברסיטת תל אביב.
ראשית חייו והשכלה

היימן נולד בלונדון, אנגליה, למשפחה בעלת שורשים ותיקים בתחום הרפואה. אביו, ד"ר קלאוס היימן, היה רופא משפחה מוערך, ואמו, ד"ר גיזלה אופנהיים, הייתה פסיכיאטרית. כמו כן, אחיו, ד"ר טימות'י היימן, היה מומחה לרפואה גסטרואנטולוגית.
ב-1983, השלים היימן את לימודי הרפואה בבית הספר לרפואה של אוניברסיטת לונדון. שנה לאחר מכן, נישא לרותי בץ, בתם של שרה ומאיר רבינוביץ בץ. בשנת 1988 החליטו בני הזוג לעלות לישראל עם בנם הבכור. הם השתקעו בבאר שבע, שם נולד בנם השני. באותה עת החל היימן בקריירה האקדמית שלו במסגרת החוג לרפואת משפחה באוניברסיטת בן-גוריון. ב-1992, עברה המשפחה להתגורר בגוש דן, שם נולדה בתם. במקביל לעבודתו כרופא משפחה, היימן החל להרצות באוניברסיטת תל אביב וללמד במסגרת קורס התעודה ברפואת המשפחה ובמחלקה לחינוך רפואי.
בשנת 1999, ייסד את תוכנית ההתמחות ברפואת המשפחה במכבי שירותי בריאות. באותה תקופה, רפואת המשפחה עדיין הייתה תחום מתפתח בישראל ועשייתו של היימן ביססה באופן משמעותי את מעמדה. במשך 12 שנים שימש היימן כמנהל תוכנית ההתמחות ברפואת המשפחה במכבי שירותי בריאות, ובמהלכן הדריך רופאים צעירים רבים.
בשנת 2012, הוצע להיימן לייסד את תוכנית ההתמחות ברפואת המשפחה גם בקופת חולים מאוחדת. התוכנית הורחבה בהמשך לארבע מחלקות והיימן משמש כדקאן משנה להוראה מטעם אוניברסיטת תל אביב במאוחדת.
בין השנים 2010–2014 כיהן כראש החוג לרפואת משפחה באוניברסיטת תל אביב במשך שתי קדנציות. כהוקרה על הישגיו האקדמיים ותרומתו המחקרית הנרחבת, העניקה אוניברסיטת תל אביב להיימן מעמד אקדמי של פרופסור מן המניין במסלול קליני.
תרומתו למחקר הרפואי בישראל

במהלך הקריירה הרפואית שלו, היימן חיבר ופרסם מעל ל-140 מאמרים מדעיים. עבודותיו זכו ליותר מ-4,000 ציטוטים אקדמיים. למחקריו השפעה רבה על רפואת המשפחה, במיוחד בתחומי הרפואה המונעת וניהול מחלות כרוניות, כגון דמנציה, סוכרת, יתר לחץ דם ומחלות לב.
אחת מתרומותיו המשמעותיות ביותר למחקר היא פיתוח "רשם" הסוכרת הממוחשב הראשון בישראל, שנעשה במסגרת פעילותו במכבי שירותי בריאות. המודל אומץ כסטנדרט בקופות החולים הגדולות בישראל ובעולם.
משנת 2012 מכהן היימן כיו"ר ועדת המחקר (ועדת הלסינקי) של קופת החולים מאוחדת, המפקחת על המחקרים הקליניים הנערכים במסגרת הקופה.
מאז 2018 מכהן היימן כחבר בוועדת האיגוד לרפואת המשפחה של ההסתדרות הרפואית (הר"י). במהלך כהונתו לקח חלק פעיל במאמצים לשיפור תוכנית הלימודים להתמחות ברפואת המשפחה בישראל.
פרסים, הכרה והוקרה

לאורך השנים תרומתו של פרופ' היימן לרפואה זיכתה אותו להכרה ולפרסים:
1982: מלגת סטודנטים על-שם ראול ולנברג, מטעם אוניברסיטת בן-גוריון
2012: פרס רופא המשפחה המצטיין מטעם איגוד רופאי המשפחה בישראל
2024: פרס מפעל חיים מטעם איגוד רופאי המשפחה בישראל
במהלך שנות פעילותו המחקרית, פרופ' היימן זכה ל-11 מענקי מחקר בסכום מצטבר של למעלה משישה מיליון דולר.
הערות שוליים

↑   התמחות ברפואת משפחה – פרופ' אנטוני היימן, סרטון בערוץ "מאוחדת", באתר יוטיוב (אורך: 00:25)
1 2  צוות הנהלת המחלקה - מטה, באתר קופת חולים מאוחדת
↑  חברי סגל החוג לרפואת המשפחה, באתר med.tau.ac.il
↑  מנהלי המחלקות, באתר med.tau.ac.il
ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "אנטוני היימן".
Beauty Behind the Madness

Beauty Behind the Madness הוא אלבום האולפן השני של הזמר הקנדי דה ויקנד. האלבום יצא לאור ב-28 באוגוסט 2015. האלבום מכיל את השיר "Earned It" שבוצע על ידי דה וויקנד כחלק מהסרט "חמישים גוונים של אפור". באופן כללי האלבום קיבל ביקורות חיוביות.
מגזין רולינג סטון דירגו את האלבום במקום ה-442 ברשימת "500 האלבומים הגדולים בכל הזמנים" אשר הרכיבו בשנת 2020, לאחר שני גרסאות שנוצרו בעבר.
רקע

ב-21 ביולי 2014 יצא השיר "King Of The Fall" וב-31 ביולי יצא הסינגל "Often". במקור, שני השירים היו אמורים להיות סינגלים מהאלבום, אך לאחר שחשף מספר שירים נוספים באינסטגרם ובטוויטר וקיבל עליהם ביקורות שליליות, דה ויקנד דחה את יציאת האלבום, החליף את רוב שירי האלבום בשירים חדשים ושינה את שם האלבום. ככל הנראה, הסינגל "Often" נשאר באלבום, ובנוסף גם השיר "Tell Your Friends" לאחר שעבר שינויים קלים. הקליפ הרשמי לשיר "King Of The Fall" זמין לצפייה בערוץ היוטיוב הרשמי של הזמר, והוא אינו חלק משום אלבום.
ב-9 ביולי 2015 חשף על ידי ציוץ בטוויטר את שמו של האלבום, Beauty Behind the Madness, ובנוסף גם את עטיפת האלבום.
רשימת רצועות

| Beauty Behind the Madness> מס' | Beauty Behind the Madness> שם | Beauty Behind the Madness> משך | Beauty Behind the Madness>  | Beauty Behind the Madness>  | Beauty Behind the Madness>  | Beauty Behind the Madness>  | Beauty Behind the Madness>  | Beauty Behind the Madness>  | Beauty Behind the Madness>  |
| --- | --- | --- | --- | --- | --- | --- | --- | --- | --- |
| 1. | Real Life  | 3:43 |  |  |  |  |  |  |  |
| 2. | Losers  | 4:41 |  |  |  |  |  |  |  |
| 3. | Tell Your Friends  | 5:34 |  |  |  |  |  |  |  |
| 4. | Often  | 4:09 |  |  |  |  |  |  |  |
| 5. | The Hills  | 4:02 |  |  |  |  |  |  |  |
| 6. | Acquainted  | 5:48 |  |  |  |  |  |  |  |
| 7. | Can't Feel My Face  | 3:33 |  |  |  |  |  |  |  |
| 8. | Shameless  | 4:13 |  |  |  |  |  |  |  |
| 9. | Earned It  | 4:37 |  |  |  |  |  |  |  |
| 10. | In the Night  | 3:55 |  |  |  |  |  |  |  |
| 11. | As You Are  | 5:40 |  |  |  |  |  |  |  |
| 12. | Dark Times  | 4:20 |  |  |  |  |  |  |  |
| 13. | Prisoner  | 4:34 |  |  |  |  |  |  |  |
| 14. | Angel  | 6:17 |  |  |  |  |  |  |  |
| משך כולל: | משך כולל: | 65:06 |  |  |  |  |  |  |  |
מיקומי שיא

|   ‏‏‏  מצעדים ודירוגים> מדינה |   ‏‏‏  מצעדים ודירוגים> מצעד |   ‏‏‏  מצעדים ודירוגים> מיקום שיא |
| --- | --- | --- |
|  אוסטריה | Ö3 אוסטריה טופ 40‏ | 7 |
|  אוסטרליה | מצעד האלבומים האוסטרלי | 1 |
|  איטליה | מצעד האלבומים האיטלקי | 21 |
|  אירלנד | מצעד האלבומים האירי | 2 |
|  ארצות הברית | בילבורד 200 | 1 |
|  גרמניה | GfK – טופ 100 | 7 |
|  דנמרק | היטליסטן | 2 |
|  הולנד | מצעד 100 האלבומים ההולנדיים | 2 |
|  הממלכה המאוחדת | מצעד האלבומים הבריטי | 1 |
|  ולוניה | אולטראטופ 40 | 10 |
|  יוון | IFPI Greece | 14 |
|  יפן | אוריקון | 37 |
|  נורווגיה | VG-lista | 1 |
|  ניו זילנד | המצעד הניו זילנדי הרשמי | 2 |
|  ספרד | PROMUSICAE | 23 |
|  פולין | ZPAV | 21 |
|  פורטוגל | מצעד האלבומים הפורטוגזי (AFP) | 7 |
|  פינלנד | המצעדים הפיניים הרשמיים | 12 |
|  פלנדריה | אולטראטופ 50 | 2 |
|  צ'כיה | ČNS IFPI | 45 |
|  צרפת | SNEP | 6 |
|  קוריאה הדרומית | סירקל צ'ארט | 60 |
|  קנדה | מצעד האלבומים הקנדי | 1 |
|  שוודיה | סוורייטופליסטן | 1 |
|  שווייץ | המצעד השווייצרי | 4 |
מיקומי שיא > מצעדי סוף שנה

|   ‏‏‏  מצעדי סוף שנה (2024)> מדינה |   ‏‏‏  מצעדי סוף שנה (2024)> מצעד |   ‏‏‏  מצעדי סוף שנה (2024)> מיקום שיא |
| --- | --- | --- |
|  ארצות הברית | בילבורד 200 | 183 |
|  ארצות הברית | מצעד אלבומי ה-R&B/היפ-הופ | 79 |
|  ארצות הברית | מצעד אלבומי ה-R&B | 22 |